159 Gula

Est immoderatus amor deleccionis secundum gustum. Sicut luxuria est immoderatus amor deleccionis secundum tactum. Vnde et vicium gule non est in cibo, /f.46rb/ sed in immoderato appetitu. Sicut dicit Augustinus, libro *De doctrina Christiana*, c. 13, et libro 10, *Confessiones*, c. 32, vbi dicit Augustinus quod fames et sitis dolores sunt, et urunt sicut febres, nisi alimentorum medicina succurrat. Et sequitur ibi, hoc me docuisti, Domine, et quemadmocum ad medicamenta, sic ad alimenta accedam. Sed dum ad quietem satietatis[[1]](#endnote-1) ex indigencie molestia pertranseo in ipso transitu insidiatur mihi laqueus concupiscencie.

Item, Hieronimus, *Contra Jouinianum*, libro secundo, beatitudo paradisi absque cibi continencia dedicari non potuit. Quamdiu Adam ieiunauit, in paradiso fuit; comedit et eiectus est.

Item, Bernardus, aer, terra, mare gulositati vix sufficiunt. Propter hoc contingit pauperes spoliari, ut fames pauperum transeat in delicias diuitum, sed Apo. 18[:7]: *Quantum glorificavit se, et in deliciis fuit, tantum date illi tormentum et luctum*. Ideo, nota quod animilia melius pasta et pinguiora cicius interficiuntur. Exemplum de Agag rege, pignuissimus, [1] Reg. [15:32]. Et Eglo, Iud. 3[:17].

Item, gula facit hominem inobedientem Deo. Sicut auis pleno gutture non exaudit magistrum suum clamante post [eam]. Est Deut. 32[:15], et *incrassatus est dilectus, et recalcitravit*. Cum ergo *caro concupiscit aduersus spiritum* et econtro Gal. 5[:17]. Nihil aliud est fouere carnem quam debilitare spiritum.

Item, gula possessiones minuit, Prou. 21[:17]: *Qui diligit epulas in egestate erit.* In filio prodigo, Luc. 15[:11-32]. Vnde, Rom. 8[:13]: *Si secundum carnem vixeritis, moriemini*.

¶ Quinque modis peccatur per gulam, secundum Gregorium, *Moralium* 30, tempore, scilicet, horam preueniendo, qualitate delicata, querendo quantitatis mensuram, extendendo modo, nimis accurate preparando, de quibus habetur, *De consecracione*, Dist. 5, *Quinque modis.* Vnde versus, Prepropere, laute, nimis, ardenter, studiose. Sic Jonathas [1 Reg. 14:29], populus Sodomita [Ezech. 16:49], filii sacerdotis,[[2]](#endnote-2) 1 Reg. 14[:11].

¶ Prepropere, quantum ad tempus, utpote preuiendo horam debitam per impatienciam more, sicut fuit in Jonatha, 1 Reg. 14[:29], sed istud de se non est peccatum maxime, si fiat ex necessitate, infirmitatis, itineris, seu laboris. Sed quando est ita immoderatum quod contempnit statutum ecclesie uel quando facit fraudem ieiunno, utpote protrahendo mensam a mane vsque ad vesperam, tunc est mortale peccatum contra quos Ysai. 5[:11]: *Ve qui consurgitis mane ad sectandam ebrietatem*.

Laute, quantum ad ipsam substanciam et speciam cibi quando est nimis delicatus, sicut patet in diuite epulacione qui epulabatur cotidie splendide, Luc. 16[:19]. Et etiam in populo Israelitico in deserto, Exod. 16[:12], qui cum haberent manna ad sufficiam, flagrabant tamen carnes, porros, et pepones, Psal. [77:30-31]: *Adhuc esce eorum erant in ore ipsorum*, *et ira Dei ascendit*. Set istud non ascribitur peccato quando fit ex debilitate complexionis uel infirmitatis uel pristine consuetudinis, quia magis libet diuitibus vti delicatis quam pauperibus, 41 Dist., c. *Non cogantur,* vbi dicitur vrtantur diuites consuetudine sue infirmitatis, ne forte mutando consuetudinem egrotent uel doleant, se aliter sustentari non posse.

Nimis, quantum ad quantitatem considerando humilitatem et disposicionem sumentis non quantitatem cibi. Nam quod vni est parum alteri est multum, sicut Philosopher, 2 *Ethicorum*, de Milone qui potuit vna refeccione comedere bouem. Nec refert in quo cibi fiat excessus, quia Adam, non propter porcum, sed propter pomum [Gen. 3:6], et Esau non propter gallinam, set propter vilem lentem, [Gen. 25:34] preuaritati sunt. Ezech. 16[:49]: *Hec fuit iniquitas Sodome sororis tue: saturitas panis et otium [ipsius]*. Contingit etiam peccare circa diminucionem cibi, sicut circa superfluitatem. Qui enim indiscrete se macerat quasi homicida est sui ipsius. Non enim corpus sed etiam vicium in corpore extinguendum est. Vnde Apostolus [Col. 3:5]: *Mortificate membra vestra, que sunt super terram*, id est, vicia que fiunt per membra. Vnde notandum est hic secundum *Glossam*, Matt. 11[:19], quod nec in manducando nec in abstinendo iusticia est, sed in equanimitate tolerandi /f.46va/ inopiam et cum temperancia non se corripiendi per abundanciam. Rom. 14[:17]: *Non est enim regnum Dei esca et potus,* id est, non eorum vsu adquiritur uel admittitur regnum Dei quia non cibus sed abusus in crimine est. Vnde et Noe et Helye concessum est vesci carnibus, Gen. 9[:4], et 3 Reg. 19[:21].

Ardenter, sicut patet in Esau, qui non seruauit modum in edendo, Gen. 25[:34]. Iste ardor in edendi, si naturalis est, peccatum non est, si excedatur pauper in delectando, veniale est. Si autem ita inhereatur delectacioni quod ipsa ceteris omnibus preponitur, mortale est. De quo Psal. [58:7]: *Famem patientur ut canes.* Vnde Hieronimus in quadam *Epistola*, voluptas habita famem sui parit non sacietatem, et hoc est quod dixit filius prodigus, Luc. 15[:17]: *Hic fame pereo!*

Studiose, quantum ad modum preparandi quando nimis accurate de quo, Dist. 41, *Quisquis*, vbi dicitur qui strictius utitur[[3]](#endnote-3) quam se habent mores eorum, cum quibus viuit, aut intemperans est, aut supersticiosus, id est, hypocrita. Vnde Bernardus in quadam *Epistola ad Willielmum abbatem Cluniacensem*, quis dicere sufficiat, quot modis[[4]](#endnote-4) sola oua parantur, versantur, vexantur, vertuntur, subuertuntur, liquantur, durantur; nunc frixa, nunc assa, nunc farsa, nunc mixta, nunc singillatim apponuntur? Que omnia dum venter suscipere cogitur oppressus magis obruitur quam reficitur. Istam studiosam accurationem ciborum reprobat scriptura in filiis Hely, 1 Reg. 2[:15], qui nolebant carnem coctam sumere, sed crudam, ut eam accurancius sibi prepararent, sed ista sic intellige, nisi euidens et honesta causa subsit, utpote quia religiosus est non audet in puplico carnes commedere propter votum suum uel propter obliquium, *De consecracione*, Dist. 5, c. *Carnem*. Ideo forte sub alio genere preparantur ei delicaciora uel forte quia alii cum quibus vescuntur comedunt illicite, 41 Dist., cc. 1, 2, 3.

¶ Iccirco clerici non debent comedere in tabernis nisi causa necessitatis peregrinacionis aut itineris, 44 Dist., c. *Non oportet*. Nec ibi debent ministrare nisi forte colligendo simbola ad vsus pauperum, sicut habetur 44 Dist., c. *[Nulli licet] …* *Si quis*. Item, Augustinus, vbicumque caro querit refeccionem, inuenit defeccionem. Nam quamuis habeat cibaria deficit, tamen factus ventris, Philip. 3[:19]: *Quorum Deus venter est*. Solent antiqui diis suis templa construere altaria; mensam ministros satisficia oraciones fundere. Sic modo templum ventris est coquina, campane, lixe et pueri cecorum clamantes assaturam et cocturam, altare est mensa, calix tankardus, ministri coci, sacrificia pisces et carnes. Oracio est duplex: vna ante prandium, Vanam haberem ventrem, duplicatum; alia post prandium “**ha baly mercy, ha baly mercy**.”

¶ Gula comparatur squinancie. Hic est morbus gutturis qua facile strangulatur homo, Eccli. 37[:34]: *Propter crapulam multi obierunt.* Morte sua quadruplici, scilicet, nature, culpe, infamis, Jehenne.

¶ Item, comparatur cani qui propter os quod videt in luto ducit cecum in lutum. Ideo consulitur Eccli. 18[:30]: *Post concupiscentias tuas non eas*.

Item affert morbum corpori, Eccli. 37[:33]: *In multis escis* non deerit *infirmitas*.

Item summe impedit studium sapiencie. Vnde, dicit Augustinus, libro 8, *De ciuitate*, quod Socrates philosophus primus conuertit philosophiam ad mores cum omnes ante illum magis intenderent naturalibus. Et fuit hec racio Socratis ut animus exoneratus a libidinibus deprementibus facilius ascendere posset ad noticiam diuinorum, sicut, enim, candela malefacta vix potest accendi, sic in corde carnali vix postest doctrina suscipi, et si forte suscipitur, cito a vento vanitatis exsufflatur, Psal. [106:27]: *Turbati sunt, et moti sunt sicut [ebrius], et omnis sapientia eorum devorata [est].* Et Eccle. 2[:3]: *Cogitavi … abstrahere a vino carnem meam, ut [animam] meam transferrem ad sapientiam*. Et Dan. 1[:15, 17] et 4[:9], data est sapientia pueris qui non vescebantur cibis regiis.

¶ Cum ergo sobrietas mense et studium sapiencie sint connexa, turpe est scolaribus si studeant calicibus epotandis. Vnde scripsit quidam, sic socio suo studium relinquenti, qui libris omnia preposuisti, nunc codices ad calices transtulisti, et scribere et bibere conuertisti. Nunc predicaris potator, qui dicobaris disputator, plus in salmone quam in Sale- /f.46vb/ mone studes. Non est *hec mutatio dextre excelsi,* [Psal. 76:11].

1. satietatis ] Augustine *corr*. sanetis F.128. [↑](#endnote-ref-1)
2. filii sacerdotis ] *corr*. seuque sacerdos F.128. [↑](#endnote-ref-2)
3. utitur ] Decretum *corr*. viuit F.128. [↑](#endnote-ref-3)
4. modis ] *add*. uel F.128. [↑](#endnote-ref-4)